
PARLAMENTUL  ROMÂNIEI

CAMERA DEPUTAŢILOR

	  COMISIA JURIDICĂ, DE DISCIPLINĂ ŞI IMUNITĂŢI
	                       Bucureşti, 07.04.2009
              Nr. 31/103/2009


                                                                                                                      Pl-x 35/2007
RAPORT   
asupra propunerii legislative privind pentru completarea art.8 al Legii cadastrului şi a publicităţii imobiliare nr.7/1996
               În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind pentru completarea art.8 al Legii cadastrului şi a publicităţii imobiliare nr.7/1996 trimisă cu adresa nr. Pl-x 35 din 2 februarie 2009 şi  înregistrată cu nr.31/103 din  3 februarie 2009.  
               Potrivit prevederilor  art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

               Senatul, în calitate de primă Cameră sesizată, a respins această  propunere legislativă  în şedinţa din data de 29 octombrie 2008.

Consiliul Legislativ, prin avizul nr.605 din 20.05.2008, a avizat favorabil propunerea legislativă.

Guvernul, prin punctul de vedere trimis cu adresa nr.2103 din 05.09.2008, nu susţine adoptarea iniţiativei legislative.
Propunerea legislativă supusă dezbaterii are ca obiect de reglementare completarea art. 8 din Legea cadastrului şi a publicităţii imobiliare nr. 7/1996, republicată, în sensul scutirii de la plata tarifelor de publicitate imobiliară pentru prima înscriere a imobilelor restituite în baza Legii fondului funciar nr. 18/1991, republicată, cu modificările şi completările ulterioare şi a Legii nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, cu modificările şi completările ulterioare.

                 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, în şedinţa din 7 aprilie 2009. 
La dezbateri au participat, în calitate de invitaţi, domnul Marcel Grigore, director general adjunct şi domnul Cătălin Bădin, şef serviciu din cadrul Agenţiei Naţionale de Cadastru şi Publicitate Imobiliară.    
În urma dezbaterilor, a examinării propunerii legislative şi a punctului de vedere al Guvernului, s-a constatat că  potrivit prevederilor art. 8 din Legea nr. 7/1996, Agenţia Naţională de Cadastru şi Publicitate Imobiliară este o instituţie publică finanţată integral din venituri proprii, principala sursă a veniturilor sale constituind-o tarifele percepute pentru serviciile de cadastru şi publicitate imobiliară prestate. 

Domnul Marcel Grigore, directorul general adjunct al Agenţiei Naţionale de Cadastru şi Publicitate Imobiliară a precizat în cuvântul luat că s-a elaborat un proiect de ordin care va înlocui Ordinul ministrului internelor şi reformei administrative nr. 371/2007, privind aprobarea tarifelor pentru serviciile furnizate de Agenţia Naţională de Cadastru şi Publicitate Imobiliară şi unităţile sale subordonate prin care pe lângă scutirile preluate din actuala reglementare au fost stabilite şi alte categorii de reduceri de tarife şi alte scutiri de la plata acestora, precum:
· tariful de intabulare a imobilelor dobândite în baza Legii nr. 10/2001 privind regimul juridic al unor imobile preluate în mod abuziv în perioada 6 martie 1945 – 22 decembrie 1989, republicată, nu se va mai percepe procentual, raportat la valoarea imobilului, ci va fi diminuat la suma de 60 lei;
· tarifele serviciilor de primă înregistrare în cadastru şi cartea funciară a imobilelor aflate în patrimoniul autorităţilor publice centrale şi locale vor fi scutite de la plata acestora, iar tariful pentru intabularea ulterioară a drepturilor reale constituite asupra acestor imobile nu se va mai percepe procentual, la valoarea acestora, ci va fi limitat la 60 lei pentru fiecare imobil.

La dezbateri au fost prezenţi 15 deputaţi, din totalul de 25 membri ai Comisiei juridice, de disciplină şi imunităţi.
                  Faţă de considerentele menţionate mai sus, membrii Comisiei au hotărât, cu majoritate de voturi (11 voturi pentru şi 4 voturi împotrivă), să  propună plenului Camerei Deputaţilor respingerea propunerii legislative  privind pentru completarea art.8 al Legii cadastrului şi a publicităţii imobiliare nr.7/1996.          

                  În raport cu obiectul şi conţinutul reglementării, propunerea legislativă face parte din categoria legilor organice.

PREŞEDINTE,                        

SECRETAR,            
 Daniel BUDA                            Gabriel ANDRONACHE          
Expert, 

Roxana Şerban                                                               

